۔۔۔ ڈکّمیں وابانی مانا ۔۔۔۔۔۔
 کئے اِنت اے ڈکّمیں وابانی ماناہاں بہ گیشین اِیت
 دریگ ءَ بند کنت روچ ءِ
 شپ ءِ زیبائیں چمانی سرا بُوآنٹوے وپسیت
 نپس ڈکّیت ارواہ ءِ ابدمانیں
 چراگانی سپر گران اِنت چو چکاس ءِ چَر ءُ آس ءَ
 گشئے سُتکہ نسیبیں بالوہے گرنچ ءَ لوارانی
 گشئے بیچاڑیں اسرارے بلوریں شیشگ ءَ ناچیت
 گشئے کہ مہرمیں رازے کپوتیں ڈبّے ءَ کید اِنت
 گشئے گوات ءَرا کوہی کہبگیں جنّے سرا کپتگ
 کروجان اِنت کلاتیں ماڑیاں ریک ءِ
 پدا دیوالیں آتراپ ءَ
اَبیریں موسم ءِ ساہگ
 دل ءَ پُرسیت
 کئے اِنت اے ڈکّمیں وابانی ماناہاں بہ گیشین اِیت
 پدا گنداں ڈلیں سندے
 پیاپ ءُ شیشگیں دنزے
 شبیناں نیلگیں آپ ے شِدان اِنت مسلء رھوار ءَ
 سرون ءَ جمبری شینکے
 گباریں ھون شنزان اِنت
 نگاہاں سَر چتگ ارسے
 پدا کوہانی دلبند ءَ
 تلاہ گوناپ ءُ کوہنگیں کلاتانی رُدیت اَکسے
 پدا دروہاپیں پد گوانکے
 ڈرینیت بَہت ءِ ارماناں
 کماشیں ساہگانی اوست بچکندیت
 سمینی اَلوتے بُوجیت سبا ءِ مہلبیں گرنچاں
 پدا وشبوہے آتاریت
 ماں امروز ءِ تہاریں رہسراں وہمے تلاوت کنت
 کئے اِنت اے ڈکمیں وابانی ماناہاں بہ گیشین اِیت
 برے گنداں تنکیں مہوشے گوں لہڑیں اُپاراں
 بتانی دیم ءَ نشتگ
 پُرشت ءُ پروشیں نوبتاں گوں ارس پالائیت
 ودار ءِ ھورکیں کامت تندے ءَ بستگ
 نگاہ ءِ شہ رگاں چہ ھون پینژار اَنت
 گشئے تیرے چو کنٹیں کارچ ءَ اِیر کپتگ
 وپا ءِ ڈڈّر ءَ دائم
 سریگے کنٹگانی جنگلیں زندان ءِ باھوٹ اِنت
 تلاہ ءُ ھنّی ئیں دستاں پرانی رنگ زیبائیت
 زھیری سانکلاں بیوانکی ءِ اندام جمبینتگ
 گشئے بانوری ءِ منجہ پدا ھپت بوگی ئیں
 زُومانی وابجاہ اِنت
 کئے اِنت اے ڈکّمیں وابانی ماناہاں بہ گیشین اِیت
 برے گنداں گریب گوریں
 کسان سالیں جنین چکّے ءَ ترّیں مانشے ءِ شنک امباز اَنت
 ءُ ھیسکاریت
 برے گنداں کتارے سہریں مُورانی
 ھمک مور ءَ دپا اِنت مردمی چکّے
 ءُ گنداں دپ پچیں کبرے
 ءُ کرنی مردگے کہ سک بیمناکیں
 دلوں لوٹیت کہ مانداراں
 اے کبر ءِ مردگ ءُ موراں
 ھمے کہ چست کناں پاداں
 تہ ھیران باں
 دراھیں مردگاناں زندگیں انساں بڈّا اَنت
 تہاریں کورچاتے ءَ پہ جنزان اَنت
 پدا پریات ءُ زاری کّر کننت گوشان
 کئے اِت اے ڈکّمیں وابانی ماناہاں بہ گیشین اِیت
 گدانی ساھگے گنداں
 ءُ گنداں اَہد سازیں بَلکّے کسّہ گوپان اِنت
 زند ءِ پیژگاہ ءَ
 زھیراں جلکّی چَراں گوں ملما کنت
 گوں کنٹین دیدگاں نزّاریت وہد ءِ سستگیں بنداں
 پدا گنداں کسانیں کاپرے ءَ گوانزگے درتکگ
 ءُ ماتی لیلوے گیدی ءِ گوشاں شیر مالان اِنت
 گشئے کہ سُوچنیں یاتے دل ءِ دیدوکاں شولان اِنت
 شپانکی لئیکوے ساربانی دردے بہر کنت بلکیں
 کئے اِنت اے ڈکّمیں وابانی ماناہاں بہ گیشین اِیت
 زمینی جمبشے تاہاپیں اُمر ءِ باتن ءَ پوشیت
 بہ نزّراں کجا اے تاکچنڈیں سینگ ءِ چولاں
 گشئے جاڑیں زِراں لیپگ کتگ اَزگاریں زروانے
 ھساب ءِ سیمسراں چہ درتیاب ءِ لہمیں اندام ءَ
 گشئے چو آزمان ءِ نگرھیں استال ءَ تالان اَنت
 سدپ گوں ھورکیں کرکینکاں
 پدا سیہ گواتے مانشانیت
 اناگہ اژدہاہے کیت پُونشان ءَ
 پلیکیت ساوڑی ءِ گنجیں سوگاتاں
 گشئے دلوارگیں دیدگ چہ تُرسیں ھژمے ءَ لرز اَنت
 اناگہ ءَ ندارگ چیر مڑ اَنت ءُ چمّ پچلرزنت
لیاقت امین